**Jómsvíkingakvæði**

1. Jómsvíkingar sigla út

teim tykir ei vert at loyna:

“Ramar gjørdu vit heitstreingir

Norðmenn skulu vit royna.”

2. Halda norð um Heroyaland

leið mundu teir væl finna

“Fella skulu vit Hákun jall

og Noregi skulu vit vinna.”

3. Seksti sigla drekaskútur

tað skyggir á drekahøddum

reyðir leika veðurringar

við gyltum mastraknøttum

4. Fyrstur siglur Sigvaldur

Jomsborgar jallur

hann er høgur og hábærsligur

snildur og tungusnjallur.

5. Næstur siglir ein mikil kappi

kallaður Búi hin digri;

mangir gingu í stríð móti honum

eingin kom frá við sigri.

6. Siglur so Vagnur Ákason

unglingin hin fríði

sterkur sum hin hvíta bjørn

og fremstur í hvørjum stríði.

7. Hákun hevur fregnir fingið

ymist tíðindir ljóða

kallar til sín mangan mann

ið væl kann randir rjóða.

8. Løgdu teir út sín sævarflota

fagur á at líta.

Sunnan siglir høvdingin

teir kalla Ímund hvíta.

9. “Heilir sigli tú Hákun jall!

Nú verður illa vorðið;

komnir eru Jómsvíkingar

at leggja undir seg Noreg.”

10. “Mangt er frætt sum ei er satt!

Hvar hevur tú tað spurt?”

Ímundur rætti upp sín arm

og hondin hon var burt.

11. “Her er prógv sum munar nógv

rist av teirra brandi!”

“Eya meg!” segdi Hákun jall

nú gerst ilt á landi.”

12. “Kongar allar í grannalondum

munnu vit Norðmenn vinna

minni fýsir meg Jómsvíkingar

í hildarleiki at finna.”

13. “So eru teir í hernað harðir

sum svangir úlvar í snjógvi

so eru teirra øksnahøgg

sum eikir fella í skógvi.”

14. “Gamal gerst tú faðir mín”

Eirikur hevur á orði

“Nær hevur spurst at Danir vunnu

kapparnar í Noregi!”

15. Jarlurin letur sanka lið

av øllum Noregis landi

har kom mangur maður til

ið væl kundi beita brandi.

16. Har kom mangur maður til;

eg teir ei kann telja; -

altíð hevur Noregi átt

hetjur í at velja.

17. Har kom Tórstein miðjulangi

høvdingin hin sterki;

hvar hann er í víggi staddur

ristur hnn blóðugt merki.

18. Har kom Vígfús Víggjaglímsson

íslendingurin prúði;

hann hevur mongum manni givið

skein av hamarskúi.

19. Mælti tað Tórleiv Íslendingur:

“Løtt er øksin hvassa;

Eg skal mær av skógi taka

eikirót til gassa.”

20. Har kom Sigmundur Brestisson

vestan av Føroya fjøllum

royndur í mongum ítróttum

og ramastur í øllum.

21. Løgdu út sín sævarflota

seglini reyð og blá.

Lítið frættu Jómsvíkingar

teirra ferðum frá.

22. Hittust teir í Jørungavág, -

sólin skein so blíða, -

klæddist í hjálm og ringabrynju

og ruku saman at stríða.

23. Har var brak og lúðragangur

áraskrambl á flotum

brestur hart á bogastreingjum

tað skýmir av ørvaskotum.

24. Hvassur gjørdist ørvaskúrur

hetjur mót hetjum herja;

so skjóta harðir Jómsvíkingar

at ei kunnu skjaldar verja.

25. Ravnar krumma í homrum hátt

teir vænta fong at njóta;

so eru sterkir Jómsvíkingar

teir gjøgnum skjaldar skjóta.

26. Búi og so Vagn Ákason

sterkastir eru at stríða

ramir og reystir Noregis menn

máttu teim undan skríða.

27. Eirikur jall hin garpur frægur

fúsur hevur á orði:

“Vit skulu leggja at Vagni fram

Jarnbarð móti hans borði.”

28. Høgga hart og stinga snarpt

an munnu søgur reypa;

Áslakur og Vagn Ákason

yvir á Jarnbarð leypa.

29. Báðir kundu væl brandar beita

teir ristu blóðugt bað

allan ruddu teir Eiriks dreka

aftur at siglutræ.

30. Áslaki við sínum bera bolla

eingin stendur ímóti

so bítur høgg á skalla hans

sum royðratákn á gróti.

31. Ramur er Vígfús Víggjaglímsson

hann reitast við tann vanda

sær ein rustnan smiðjusteðja

stóran á bunka standa

32. Reiggjar hann tann tunga steðja

niður í Áslks skalla

nevið gekk so djúpt í heila

tá mátti frægur falla

33. Mætir vildu Vagni møta

allir lív teir lótu;

fram steig Tórleiv Íslendingur

við síni eikiklótu.

34. Sló so fast á gyltan hjálm

at Vagnur á fóti gleið

stiklaði so um skerstokk út

og niður á sína skeið.

35. Hans var hjálmur á høvdi brotin

líka ramur hann stríður

“Tað kendi eg at brandur mín

bar við Tórleivs síðu.”

36. Hákun stendur í lyftingini:

“Nú gerast sóknir harðar!

missa man eg her ogn og lið

og so mínar snekkjur snarar.

37. Missa man eg her land og lív

áðrenn leikir enda!

-Trøllið Tórgerð Hørgabrúður

hon kann lagnum venda.”

38. “Hørgabrúður og systur prúð

jatnagívrar tvær!

eg gevi tykkum fullgott blót

vilja tit dugna mær.”

39. Trøllið Tórgerð Hørgabrúður

mikið kravdi hon

ikki tók hon minni við

en hans unga son

40. Hákun jall tann heidningin

nýtti mangt í neyð

træli fekk sín fagra son

at svava sum ein seyð.

41. Buldra tekur á bjørgum tá

øðismikil tora

brestur mangur hamarsklettur

sum tey snarljós sorað.

42. Eitt kom æl av rustum oman

skramblandi sum grót

rýkur harður heglingur

Jómsvíkingum ímót.

43. Mælti tá Hávarð høggandi

hann vá til beggja handa:

“Eg síggi eina so gríma gívur

uppi á reynum standa.”

44. Sóu tá mangir tað gríma trøll

uppi ímillum fjalla

ørv av hvørjum fingri fleyð

og hvør fekk mann at falla.

45. Veðrið hart mót Jómsvíkingum

hvast í ennið rýkur

hvørt eitt spjót og ørv teir skjóta

aftur á teir fýkur.

46. Mælti tá Hávarð høggandi

óttaleysur í neyð:

“Versna tekur nú vandi vár

tí nú eru trøllini tvey.”

47. Sigvaldur heitir á liðið alt:

“Ilt er her at bíða!

Leggjum nú allar árar út

og suður í havið skríða.

48. So havi eg tær heitir strongt

heima í kongsins høllum

at eg skuldi móti monnum stríða

men ikki ímóti trøllum.”

49. Rópar tá Vagn Ákason

reiður er hann nú:

“Eg svíki ikki orðið mínum

Fari til Heljar tú!”

50. Sendir han spjót á stýrismannin

og hann til ólíva sárar;

ætlað var tað Sigvaldi

men hann var setstur til árar.

51. Hildu so í havið út

seggjalið at síggja

Búi og Vagn Ákasonur

vildu hvørgin flýggja.

52. Ramur fram um ramar allar

roynist hann Búi hin føri

mangan rennir hann sveitan nú

við sínum breiða svørði.

53. Hákun jarlur úr lyfting síni

heitur at stríðnum hyggur

sær so mangur reyður kroppur

runt um Búa liggur.

54. “Stórur gerst nú skaði vár

versna tekur í hvørjum

hvar er Sigmundur Brestisson

høvdingin í Føroyum?

55. Heiti mær Sigmund Brestisson

at bjarga okkum úr vanda

einans hann av monnum várum

kann mót Búa standa.”

56. Sigmundur stýrir dreka sínum

framvið jallsins borð:

“Hvat vilt tú mær Hákun jall

tú hevur sent mær orð?”

57. “Vilt tú mótur Búa fara

og fella tann garpin har

mangir av mínum bestu monnum

fylgja skulu tær.”

58. “Hetta er mikið vágaverk

ið tú manst meg umbøna

mangan hevur tú væl mær gjørt

tað skal eg royna at løna.”

59. Leggur so tætt at Búa borði

bæði við brak og brestir

lupu so upp á dreka hans

Sigmund og sveinar reystir.

60. Brandar gella á brynjuringar

øksir á hjálmar dunka

Búi og Sigmund Brestisson

hittast á hálum bunka.

61. Hart var stríð og vápnagný

kappar vóru báðir

neistar fuku so høgt í ský

hvørgin gevur náðir.

62. Høggini bæði mong og tung

hart á skjøldar dynja;

so fleyg eldur úr svørðum teirra

at loga tyktist brynja.

63. Risasterkur Búi var

og víða gitin hans høgg

Sigmundur nú at sanna fær

at tað var ikki skrøgg.

64. “Roynt havi eg í hildarleiki

manga hetju prúða

aldi eg hitti nakran mann

ið metast kann við Búa.

65. Ikki hitti eg nakran mann

ið so var í høggum tungur:

nú er at royna kynstrið tað

ið eg havi nomið ungur.”

66. Floygi svørð av høgru hond

og vinstru tók tí við;

báðar høgdi hann Búa hendur

av um skøvnings lið.

67. Skrýddar stóðu við gyltum ringum

kistur hjá Búa tvær.

“Eingin skal óvinur rósa av

mítt reyðagull hann fær.”

68. Stingur hann sínar handastubbar

gjøgnum kisturingar;

hoyrdu menn hann kalla hátt

tá út um stokk hann springur:

69. “Fyri borð nú Búa liðar

allir í bylgju blá!”-

Eftir av øllum Jómsvíkingum

eittans langskip lá.

70. Búði søkk á djúpan vág;

meina tað mangir menn

alt tað mikla reyðagull

liggur á botni enn.

71. Einans Vagn við sínum monnum

berjist enn sum áður.-

Reyður sum í grindadrápi

brýtur Jørungavágur.

72. Náttin køld og niða svørt

fellir yvir vág

ei kann maður annan hóma

enda stríðið má.

**Mikkjal á Ryggi**